CELEX: 32018R0720
Language: ro
Date: 2018-05-16 00:00:00
Title: Regulamentul de punere în aplicare (UE) 2018/720 al Comisiei din 16 mai 2018 privind deschiderea și modul de gestionare a unui contingent tarifar al Uniunii pentru păsări de curte originare din Islanda

17.5.2018   
            
            
               RO
            
            
               Jurnalul Oficial al Uniunii Europene
            
            
               L 122/2
            
         REGULAMENTUL DE PUNERE ÎN APLICARE (UE) 2018/720 AL COMISIEI
   din 16 mai 2018
   privind deschiderea și modul de gestionare a unui contingent tarifar al Uniunii pentru păsări de curte originare din Islanda
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 58 alineatul (1),
   întrucât:
   
               (1)
            
            
               Între Uniunea Europeană și Islanda a fost încheiat un acord sub forma unui schimb de scrisori privind preferințele comerciale suplimentare pentru produsele agricole (denumit în continuare „acordul”), la care s-a ajuns în baza articolului 19 din Acordul privind Spațiul Economic European (2). Acordul a fost aprobat, în numele Uniunii, prin Decizia (UE) 2017/1913 a Consiliului (3).
            
         
               (2)
            
            
               Anexa V la acord prevede deschiderea unui contingent tarifar anual scutit de taxe vamale pentru importurile în Uniune de păsări de curte originare din Islanda.
            
         
               (3)
            
            
               În temeiul Deciziei (UE) 2017/1913, acordul urmează să intre în vigoare în prima zi a celei de-a șaptea luni care urmează datei la care părțile și-au notificat reciproc finalizarea procedurilor interne necesare. Ultima dintre aceste notificări a avut loc la 19 octombrie 2017. Prin urmare, acordul va intra în vigoare la 1 mai 2018. Măsurile prevăzute în prezentul regulament ar trebui să se aplice de la data intrării în vigoare a acordului.
            
         
               (4)
            
            
               Acordul precizează că acest contingent tarifar se va aplica anual și, prin urmare, importurile ar trebui să fie gestionate la nivelul unui an calendaristic. Cu toate acestea, deoarece acordul se aplică începând cu 1 mai 2018, cantitățile anuale pentru 2018 și pentru anii următori ar trebui să fie stabilite în conformitate cu anexa V la acord.
            
         
               (5)
            
            
               Contigentul tarifar ar trebui gestionat de Comisie pe baza ordinii cronologice a datelor de acceptare a declarațiilor vamale de punere în liberă circulație în conformitate cu normele privind gestionarea contingentelor tarifare stabilite în Regulamentul de punere în aplicare (UE) 2015/2447 al Comisiei (4).
            
         
               (6)
            
            
               Acordul prevede că dispozițiile prevăzute de protocolul 3 la Acordul dintre Comunitatea Economică Europeană și Republica Islanda, astfel cum a fost modificat prin Decizia nr. 2/2005 a Comitetului mixt CE-Islanda (5), se aplică produselor care beneficiază de contingentul tarifar.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Se deschide un contingent tarifar al Uniunii pentru păsări de curte originare din Islanda, astfel cum se prevede în anexă.
   Articolul 2
   Contingentul tarifar prevăzut în anexă se gestionează în conformitate cu articolele 49-54 din Regulamentul de punere în aplicare (UE) 2015/2447.
   Articolul 3
   Pentru a beneficia de contingentul tarifar stabilit în prezentul regulament, mărfurile enumerate în anexă trebuie să respecte mutatis mutandis regulile de origine și alte dispoziții prevăzute în protocolul 3 la Acordul dintre Comunitatea Economică Europeană și Islanda, astfel cum a fost modificat prin Decizia nr. 2/2005 a Comitetului mixt CE-Islanda.
   Articolul 4
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 mai 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 mai 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 269, 10.10.2013, p. 1.
   
      (2)  JO L 274, 24.10.2017, p. 58.
   
      (3)  Decizia (UE) 2017/1913 a Consiliului din 9 octombrie 2017 privind încheierea Acordului sub forma unui schimb de scrisori între Uniunea Europeană și Islanda privind preferințele comerciale suplimentare pentru produsele agricole (JO L 274, 24.10.2017, p. 57).
   
      (4)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 58).
   
      (5)  Decizia nr. 2/2005 a Comitetului mixt CE-Islanda din 22 decembrie 2005 de modificare a protocolului 3 la acord în ceea ce privește definirea noțiunii de „produse originare” și metodele de cooperare administrativă (JO L 131, 18.5.2006, p. 1).
   
      ANEXĂ
      Fără a aduce atingere regulilor de interpretare a Nomenclaturii combinate, textul descrierii produselor trebuie considerat ca având o valoare pur indicativă, domeniul de aplicare al regimului preferențial fiind determinat, în contextul prezentei anexe, de poziția din SA stabilită în a doua coloană a tabelului.
      
                  Nr. de ordine
               
               
                  Poziția din SA
               
               
                  Descrierea produselor
               
               
                  Volumul contingentului tarifar anual
                  (în tone de greutate netă)
               
               
                  Nivelul taxei vamale contingentare
                  (%)
               
            
                  09.0830
               
               
                  0207 
               
               
                  Păsări de curte
               
               
                  De la 1.5.2018 până la 31.12.2018:
                  100
                  Pentru fiecare an calendaristic începând cu 1.1.2019:
                  300
               
               
                  0